SENA ชูกำไรทำสถิติใหม่-P/E ถูกสุด-ปันผลสูงซื้อเป้า 4.77 บ.
SENA ชูกำไรทำสถิติใหม่-P/E ถูกสุด-ปันผลสูง"ซื้อ"เป้า 4.77 บาท
26 มิ.ย. 2560

บล.ดีบีเอสฯ ระบุในบทวิเคราะห์วันนี้(26 มิ.ย.) ว่า บริษัท เสนาดีเวลลอปเม้นท์ จำกัด (มหาชน) หรือ SENA คาดกำไรปีนี้สูงสุดช่วงครึ่งปีหลัง นั่นคือ เราคาดว่าปีนี้การกระจายของกำไรจะสลับกับปี 59 ที่ผ่านมา คือ กำไรครึ่งปีแรกต่อครึ่งปีหลังของปี 59 เป็น 73%:27% แต่คาดว่าปีนี้กลับเป็น 17%:83% สาเหตุเป็นเพราะปีที่แล้วในช่วงครึ่งแรกมีการโอนคอนโด เดอะ นิช โมโน รัชวิภา เป็นจำนวนมาก ส่วนปีนี้ช่วงครึ่งปีหลังจะมีการโอนคอนโด เดอะ นิข ไพรด์ เพชรบุรี ซึ่งปัจจุบันมียอดขายรอโอนถึง 1,650 ล้านบาทแล้ว
ยอดขายเริ่มเร่งตัวขึ้นดีตั้งแต่ ไตรมาส 2/60 ยอดขาย 1Q60 ทำได้ 935 ล้านบาท เทียบกับเป้าขายล่าสุดที่ 4.4 พันล้านบาท หรือ 21% โดยมีการเปิดขายคอนโดใหม่ 2 โครงการ มูลค่าขาย 1.5 พันล้านบาท และยอดขายล่าสุด 5M60 (ม.ค.-พ.ค.60) อยู่ที่ 1.7 พันล้านบาท และตั้งแต่ ไตรมาส 2/60 เป็นต้นไปจนถึงสิ้นปีจะเปิดขายอีก 8 โครงการ มูลค่าขาย 7.9 พันล้านบาท เป็นแนวราบ 2 โครงการ และคอนโด 6 โครงการ อีกทั้งมีแรงซื้อที่อยู่อาศัยได้กลับเข้ามาในช่วง ไตรมาส 2/60 ด้วย
รุกธุรกิจโซล่าร์ต่อเนื่อง ปัจจุบันอยู่ระหว่างรอการจับฉลากโซลาร์สหกรณ์ เฟส 2 ซึ่งบริษัทได้ผ่านคุณสมบัติหลายโครงการ ซึ่งคาดว่าจะรู้ผลการจับฉลากในสิ้นเดือนมิ.ย.นี้ โดยปัจจุบันมีกำลังการผลิต 75 เมกะวัตต์ และในปีนี้จะจำหน่ายไฟฟ้าเชิงพาณิชย์ (COD) ได้ 50 เมกะวัตต์
แต่คาดกำไรปี 61 เพียงทรงตัว เทียบช่วงเดียวกันของปีก่อนหลังจากปี 60 เติบโต 9% เทียบช่วงเดียวกันของปีก่อนทั้งๆที่ธุรกิจที่อยู่อาศัยยังมีกำไรที่เติบโต แต่การที่ไปลงทุนทำคอนโดกับฮันคิว เรียลตี้ ผู้นำอสังหาจากญี่ปุ่น ฝ่ายละ 50% ตามแผนแล้วมีคอนโดที่จะพัฒนา 2 โครงการที่ สุขุมวิท 70 และเตาปูน ซึ่งในช่วงแรกจะมีแต่ค่าใช้จ่าย จึงจะมีผลขาดทุน เช่นเดียวกับสำนักงานให้เช่าที่แยกราชเทวี ได้ร่วมทุน 25% กับไอร่า พร็อพเพอร์ตี้และแสงฟ้า กว่าจะเกิดรายได้ค่าเช่าเป็นปี 63 จึงคาดว่ากำไรตามส่วนได้เสียของ SENA จะพลิกเป็นลบตั้งแต่ 4Q60 แต่จะเกิดประโยชน์เร็วสุดประมาณปลายปี 62
แนะนำ ซื้อ คาด P/E ปี 60 ถูกสุดในกลุ่มที่อยู่อาศัย ปี 60 ที่ 5.7 เท่า เทียบกับค่าเฉลี่ยกลุ่มที่ 9.1 เท่าและเป็นหุ้นจ่ายปันผลได้สูง คาดการณ์อัตราผลตอบแทนปันผลปีนี้และปีหน้าเป็น 7% (ปันผลปีนี้ไปสูงใน 2H60) กำหนดราคาพื้นฐานด้วย P/E ปี 60 ที่ 7 เท่า เป็น 4.77 บาท ราคาปิดมีส่วนเพิ่มได้อีกถึง 22%